V. Palko, poslanec: (2002-05-28):
Povedzme si, v čom je sporný tento zákon o zahraničných Maďaroch. Po prvé, je narušením zvrchovanosti Slovenskej republiky, predovšetkým tým, že tento zákon o zahraničných Maďaroch pri jeho schválení vlastne zriadil alebo ustanovil, že v budúcnosti vzniknú zahraničné mimovládne organizácie, zahraničné z pohľadu Maďarskej republiky, ale naše z pohľadu Slovenskej republiky, ktoré budú organizovať vyplácanie finančných a iných podpôr pre osoby maďarskej národnosti alebo organizácie, ktoré sa hlásia nejakým spôsobom k maďarstvu. Pričom tento zákon stanovuje týmto organizáciám ich povinnosti pri realizácii tohto zákona. A pričom, a to je podstatné, charakter týchto povinností je vlastne charakter výkonu funkcií štátnej správy a toto už neviem po koľkýkrát zdôrazňujem a opakujem, aj podľa Benátskej komisie je neprípustné. Slovo neprípustné používa Benátska komisia. V tom je to narušenie zvrchovanosti iného štátu, v tomto prípade Slovenskej republiky. Zároveň zákon o zahraničných Maďaroch vytvára alebo ovplyvňuje rozhodovanie občanov Slovenskej republiky, tou finančnou ponukou ovplyvňuje rozhodovanie o národnosti a toto je tiež podľa Ústavy Slovenskej republiky neprípustné. Z tohto hľadiska snaha predložiť nejaký zákon, ktorý odstraňuje účinky zákona o zahraničných Maďaroch na území Slovenskej republiky, takáto snaha je v zásade legitímna a nemožno ju a priori označovať za nacionalizmus. Samotná takáto snaha nás však nezbavuje povinnosti, aby sme zákon, ktorým chceme odstraňovať tieto účinky, vypracovali ako zákon, ktorý je dobrý, ktorý naozaj rieši problém, ktorý je v súlade s ústavou a ktorý musí ísť k podstate veci. Analýza, ktorú urobilo KDH, ktoré tiež istý zákon v tomto smere predložilo pred dvoma mesiacmi a ktorý neprešiel, tá analýza spočíva v tom, že ak je hlavným problémom existencia mimovládnych organizácií, ktoré na našom území ako keby vykonávali, kvázi ako keby vykonávali štátnu správu iného štátu, tak ak toto je hlavný problém, tak potom podstata zákona, ktorý odstraňuje účinky takéhoto zákona, by mala byť v zrušení takýchto mimovládnych organizácií. A tu musím konštatovať, že zákon, ktorý predložila Slovenská národná strana, tento zákon takéto ustanovenie neobsahuje. Žiadny paragraf nehovorí o tom, že by vlastne malo byť zrušené zákonom Združenie za spoločné ciele. Naopak, zákon, ktorý predkladá Slovenská národná strana, je zameraný na vytváranie istého tlaku voči občanom Maďarskej národnosti, voči tým občanom, ktorí si vybavia preukaz zahraničného Maďara. Tento tlak je špecifikovaný povedzme v § 1, 2, kde sa hovorí o oznamovaní získania preukazu na riaditeľstvách Policajného zboru, čo považujem za zbytočné, ďalej je to špecifikované v § 3, ktorý hovorí o zdaňovaní v zmysle našich zákonov, čo je povedzme v poriadku, a hovorí sa o tom v § 4, ktorý je zrejme protiústavný, pretože hovorí o strate nároku na prídavky na deti a nároku na rodičovský príspevok. Domnievam sa, že zákon, ktorý by chcel odstraňovať účinky zákona o zahraničných Maďaroch, by nemal ísť proti občanom Maďarskej národnosti na našom území, naopak, záujem Slovenskej republiky je udržiavať si lojalitu všetkých občanov Slovenskej republiky. Teda ak by som mal charakterizovať zákon SNS, na jednej strane je nedostatočný, pretože nerieši problém, na druhej strane je nadbytočný, pretože sú tam ustanovenia, ktoré vytvárajú tlak na takých miestach, kde to nie je potrebné. Preto tento zákon nemôžeme podporiť, lebo on naozaj nie je tým, za čo sa vydáva, nie je to zákon, ktorý by odstraňoval účinky zákona o zahraničných Maďaroch. Obávam sa, že Národná rada Slovenskej republiky sa bude musieť v nejakej svojej reakcii na zákon o zahraničných Maďaroch ešte tohto roku vrátiť. Zrejme to bude až po voľbách, keď sa trošku situácia vyčistí, a dúfajme, že potom sa väčšina parlamentu na nejakom riešení zhodne. Ďakujem za pozornosť.